Števulová, Zuzana, poslankyňa NR SR (2024-05-03):
Ja budem hovoriť len krátko, chcela som podporiť tento návrh mojich kolegýň Simony Petrík a Beáty Jurík, a to z dvoch pozícií, jednak som v minulosti bola členkou a predsedníčkou správnej rady Slovenského národného strediska pre ľudské práva, ktoré má na starosti vykonávanie antidiskriminačného zákona a monitorovanie, vlastne napĺňanie zásady nediskriminácie a zásady rodovej rovnosti. Z tohto pohľadu považujem váš návrh za veľmi potrebný a myslím si, že naozaj tak ako si hovorila, Simona, že si ho už v roku 2017 sa snažila predložiť v tomto pléne, myslím si, že už vtedy bolo neskoro a bolo by bývalo pre všetky ženy, ale aj pre všetkých ostatných členov a členky našej spoločnosti prínosnejšie, ak by bol už šesť-sedem rokov takýto návrh platný, ale dúfam, že teda bude podporený aspoň teraz v prvom čítaní naprieč koalíciou a opozíciou. A takisto by som sa chcela vyjadriť aj z titulu toho, že som mala možnosť viesť Centrum právnej pomoci, kde naozaj jeho úlohou je poskytovať právnu pomoc osobám v materiálnej núdzi a ľuďom, ktorí žiadajú o osobný bankrot. A v rámci toho som veľmi dobre videla, ako je centrum jednak zaťažené množstvom prípadov, aleže naozaj tá feminizácia chudoby, či už v tom pracovnom veku alebo v tom dôchodkovom veku, je reálnym javom na Slovensku. Naozaj ľudia, ktorí sa na Centrum právnej pomoci obracajú, častokrát sú to naozaj ženy, ktoré riešia mnohoraké problémy, najčastejšie rodinnoprávne, a naozaj tam veľmi vidno, ako rodové platové rozdiely ovplyvňujú vôbec kvalitu žien na Slovensku, možnosť vôbec získať pre seba kvalitnú právnu pomoc, zabezpečiť sebe a svojim deťom dôstojné životné podmienky a viesť kvalitný život na Slovensku. Preto si myslím, že takéto návrhy zákonov by nemali mať nálepku opozičné alebo koaličné, ale naozaj že mala by sa tu hľadať zhoda naprieč spoločnosťou, pretože je to v našom záujme a v záujme našej spoločnosti, aby sme rodové mzdové rozdiely vyrovnávali. A tiež si dovolím malú poznámku aj k tomu, že v Centre právnej pomoci bola prevažná väčšina mojich kolegov a kolegýň práve ženy, my sme nemali ako keby problém s tým, že by boli nerovnaké platy alebo že by bolo menej žien na vedúcich pozíciách, práveže opačne. Ale veľmi kriticky som hodnotila práve to, že vďaka teda charakteru tejto práce, ktorá je považovaná za prácu, ktorú si vyberajú ženy, lebo chcú skĺbiť rodinný a pracovný život, keďže je to štátny orgán a je tam pevná pracovná doba a podobne, tak tie platy boli naozaj nízke. Aj sú doteraz nízke. Pričom tie moje kolegyne reálne robia a robili vlastne špecializovanú právnu pomoc, pretože museli poskytnúť poradenstvo, vlastne kvalifikované právne poradenstvo tým ľuďom, ktorí každý deň chodia do Centra právnej pomoci, a vy nikdy neviete, že s čím prídu. A keď to porovnám s platmi právnikov, ale, samozrejme, aj právničok v komerčných sférach, v advokácii, tak tie rozdiely sú do neba volajúce. A mne to bolo veľmi ľúto, že vlastne ženy v našej spoločnosti preto, aby mohli zladiť svoj rodinný a súkromný život, a naozaj keď som sa pýtala, že prečo u nás pracujú v centre, tak veľmi často, si dovolím tvrdiť na 90 % práve ten dôvod bol tie priaznivejšie podmienky pre zlaďovanie pracovného a rodinného života, kde boli ochotné teda prižmúriť oči aj nad tým nízkym platom, ktorý bol nízky už aj nieže na bratislavské pomery, v bratislavskej kancelárii je problém obsadiť vôbec miesto asistentky, pretože je to tak nízko ohodnotené, ale aj smerom na východ ďalej. Čiže myslím si, že to je spojená téma, že sa to týka aj zvyšovania platov v profesiách alebo sektoroch, ktoré aj vo verejnej správe sú považované za feminizované, a preto sú tam nižšie platy. A myslím si, že tento tvoj návrh zákona, tvoj a Beátin, je, by bol, ak by bol schválený, veľmi dobrým prínosom aj pre verejnú správu, aj pre súkromnú sféru. Takže ešte raz ďakujem a aj ako spravodajkyňa, aj ako poslankyňa ho určite podporím.